b'\n_START_ARTICLE_\nT\xe1\xbb\xb1 \xc4\x90\xe1\xbb\xa9c\n_START_PARAGRAPH_\nT\xe1\xbb\xb1 \xc4\x90\xe1\xbb\xa9c (s\xc3\xbcnnip\xc3\xa4rane t\xc3\xa4isnimi Nguy\xe1\xbb\x85n Ph\xc3\xbac H\xe1\xbb\x93ng Nh\xe1\xba\xadm; 22. september 1829 \xe2\x80\x93 19. juuli 1883) oli Annami keiser alates 4. novembrist 1847 kuni surmani._NEWLINE_Ta oli neljas keiser Nguy\xe1\xbb\x85ni d\xc3\xbcnastiast. Eelmine keiser oli tema isa Thi\xe1\xbb\x87u Tr\xe1\xbb\x8b, kes oli m\xc3\xa4\xc3\xa4ranud troonip\xc3\xa4rijaks just T\xe1\xbb\xb1 \xc4\x90\xe1\xbb\xa9ci, mitte vanema poja H\xe1\xbb\x93ng B\xe1\xba\xa3o. T\xe1\xbb\xb1 \xc4\x90\xe1\xbb\xa9c oli vankumatu konfutsianist ning oli vastu v\xc3\xb5\xc3\xb5ramaalastele ja innovatsioonile. Temavastast m\xc3\xa4ssu juhtis vanem vend H\xe1\xbb\x93ng B\xe1\xba\xa3o. M\xc3\xa4ssajate hulgas olid konfutsianistidest \xc3\xb5petlased, kes ei olnud rahul, et rikuti perekondlikku j\xc3\xa4rgnevust (troonile ei saanud vanim poeg), L\xc3\xaa d\xc3\xbcnastia pooldajad, lihtrahvas, kes polnud rahul maksudega, jt. T\xe1\xbb\xb1 \xc4\x90\xe1\xbb\xa9c surus s\xc3\xb5jav\xc3\xa4e abiga m\xc3\xa4ssu maha ja tahtis venna hukata, kuid nende ema, keisrinna T\xe1\xbb\xab D\xe1\xbb\xa5, veenis ta \xc3\xbcmber. H\xe1\xbb\x93ng B\xe1\xba\xa3o tegi enesetapu vanglas._NEWLINE_T\xe1\xbb\xb1 \xc4\x90\xe1\xbb\xa9ci nimetatakse tihti Vietnami viimaseks keisriks, sest ta oli viimane, kes valitses iseseisvalt ning ei n\xc3\xa4inud oma maa t\xc3\xb5elist koloniseerimist._NEWLINE_P\xc3\xb5etud r\xc3\xb5ugete t\xc3\xb5ttu ei saanud ta j\xc3\xa4rglasi. Tema adopteeritud poeg D\xe1\xbb\xa5c \xc4\x90\xe1\xbb\xa9c (tegelikult ta vennapoeg) sai p\xc3\xa4rast kasuisa surma valitseda kolm p\xc3\xa4eva, kuni ta troonilt tagandati ja hukati.'